Ole Johan Storm

Ole Johan Storm (født 1. januar 1806 i Kristiansand, død 17. februar 1850 i Lardal) var en norsk prest som var sogneprest i Rendalen og Lardal, og som under sine år i Rendalen var den første ordføreren i Rendalen 1838–1845. I Jacob Breda Bulls bygdebok for Rendalen beskrives han som «liten og sykelig, upraktisk og aldeles ukjendt med Gaardsbrug, men en dygtig Præst med særskilt videnskabelige Interesser.»

Hans far var organist Johan Fredrik Storm. Ole Johan Storm tok artium i 1824, ble cand.theol. i 1829, og var kapellan i Hedrum fra 1831 og i Vågå fra 1836. Han var sogneprest i Rendalen fra 1838, og i Lardal fra 1845. 

Han giftet seg i 1836 med Hanna Jørgine Mathilde Breda (1815–1869), som var søskenbarn med Henriette Margrethe Breda, gift Bull. Henriette etterfulgte sin kusine som prestefrue i Rendalen, og ble mor til forfatteren Jacob Breda Bull. Ole Johan og Hanna hadde fem barn, blant dem professor Johan Storm (1836–1920), losoldermann og ordfører Oscar Storm (1838–1915) og professor Gustav Storm (1845–1903). Etter ektemannens død bosatte Hanna Storm seg i Fredensborgveien i Kristiania, sammen med to av sønnene.

Referanser 

Norske lutherske prester
Ordførere i Rendalen
Personer fra Kristiansand kommune
Personer fra Larvik kommune
Personer fra Vågå kommune